ટેક્સ્ટાઇલ, પ્રોસેસિંગ, કેમિકલ્સ સાથે સંકળાયેલી નાનીમોટી ફેક્ટરી અને કારખાનાંમાં તેની વધુ અસર જોવા મળી હતી. આ વાતને સમર્થન આપતાં ગુજરાત ચેમ્બર ઓફ કૉમર્સ એન્ડ ઇન્ડસ્ટ્રીઝના પ્રેસિડેન્ટ બિપીનભાઇ પટેલ કહે છે, “નોટબંધી બાદ રોકડ ક્રાઇસીસ અને કામકાજના અભાવમાં ફેક્ટરી-કારખાનાંઓમાં કામ કરતા મોટાભાગના મજૂરો વતન ચાલ્યા ગયા હતા. જોકે હવે બે મહિના બાદ પરિસ્થિતિમાં સુધારો આવી રહ્યો છે. તેની સાથેસાથે કામ મળતાં મજૂરો પણ ધીમેધીમે પાછા ફરી રહ્યા છે. એ જ પ્રમાણે મસ્કતી કાપડ માર્કેટ મહાજનના પ્રેસિડેન્ટ ગૌરાંગ ભગતના કહેવા પ્રમાણે નોટબંધી બાદ ટેક્સ્ટાઇલ બજારનાં કામકાજ માત્ર ૨૦ ટકા જ થઇ ગયાં હતાં તેથી કામના અભાવ વચ્ચે મજૂરો વતન ભણી ચાલ્યા ગયા હતા.પરંતુ હવે કારોબાર વધી રહ્યો છે. ૬૦ ટકાથી ૭૦ ટકા કામકાજ રૂટિન થઇ ગયાં છે ત્યારે મજૂરો પણ પરત ફરી રહ્યા છે.”